เต๊นท์ชมพู แหล่งรวมอาหารจานเด็ดย่านสวนลุม

กลับมาอีกครั้งกับผม Pednoii AhHa ที่รีวิวที่สามของสัปดาห์นี้จะมารีวิว "ร้านอาหารที่ยังไม่มีในวงใน" และร้านที่เป็นเป้าหมายของเราก็คือ "ร้านเจ๊แม่มตามสั่ง" นั่นเอง เพื่อนๆบางท่านอาจจะคุ้นๆหูร้านนี้บ้าง แต่อาจจะไม่ได้เขียนรีวิวร้านนี้ หรืออาจจะนำไปเขียนในรวมรีวิวเต๊นท์ชมพูที่มีหลายๆร้านรวมกัน ทำให้เราแยกไม่ออกว่า ร้านไหนอร่อย ร้านไหนไม่อร่อย แถมที่เต๊นท์ชมพูช่วงพักกลางวันจะร้อนถึงร้อนมากๆเพราะคนจะไปหาอะไรทานและแทบทุกโต๊ะจะไม่มีที่นั่ง แต่น้อยคนที่จะรู้ว่าตอนเย็นที่นี่ก็ยังมีร้านอาหารตามสั่งเปิดอยู่ และร้านเจ๊แม่มเองก็เป็นหนึ่งในไม่กี่ร้านที่เปิด ถ้าเพื่อนๆมาสามารถหาที่จอดรถได้ในซอย แต่ผมไม่ค่อยแนะนำเพราะซอยนี้รถเข้าออกเยอะ เผลอๆรถของเพื่อนๆอาจจะเป็นรอยไปก็ได้ แนะนำว่าตึกอื้อจือเหลียงข้างๆก็สามารถนำรถเข้าไปจอดได้เช่นกัน ร้านนี้เราสามารถสั่งปากเปล่าได้(แต่อาจจะไม่ได้ตามที่สั่ง) หรือใช้วิธีเขียน(ซึ่งชัวร์กว่าเยอะ) และเมนู "กับข้าว" บ้านๆที่เราจะมาสั่งกันในวันนี้ก็คือ

1. ต้มยำหมู ราคา 50 บาท: ต้มยำน้ำข้นรสแซ่บที่สีของน้ำสดและน่าทาน รสชาติโดยรวมถือว่าโอเคร เพียงแต่ว่าขาดความเปรี้ยวไปนิด และหมูเหนียวไปหน่อย น่าจะเป็นเพราะหมูนำไปต้มนาน แนะนำว่า ต้มยำกุ้งหรือปลาหมึกร้านนี้จะอร่อยกว่าเยอะ เพราะเนื้อกุ้งจะกรอบและเข้ากับต้มยำมากกว่า :)

2. กะเพรากรอบไข่เยี่ยวม้า ราคา 60 บาท: กะเพราะกรอบทอดมาได้กำลังดี และไข่เยี่ยวม้าเยิ้มๆที่ต้มยังไม่สุก เมนูนี้ผมขอแนะนำครับ อร่อยจริงๆ :) ส่วนหมูสับบดมาแค่ครั้งเดียวจึงเน้นนุ่มมากกว่าซึ่งผมไม่ค่อยชอบเท่าไร แต่ทานได้ครับ ส่วนการผัดกะเพราะไม่เป็นสองรองใครครับ รสชาติหวานและเค็มเข้ากันได้ดี และความเผ็ดช่วยดึงความแซ่บของเมนูนี้ได้เป็นอย่างดี

3. ไข่เจียวหมูสับ ราคา 40 บาท: ไข่เจียวใบโตๆ ในราคาย่อมเยาว์ รสชาติไข่เจียวกับหมูสับเข้ากันได้เป็นอย่างดี จิ้มซอสพริกเพื่อเพิ่มความฟินให้กับเมนูบ้านๆจานนี้ นอกจากนี้ความฟูๆยังเติมเต็มความอร่อยได้เป็นอย่างดี :)

4. เฟรนฟรายด์ เมนู"ลับ" ราคา 80 บาท: เมนูสุดลับที่มีไม่กี่คนที่รู้จริงๆ O_O เพราะเมนูนี้ไม่ได้แปะไว้ที่หน้าร้าน ส่วนเรื่องของรสชาตินั้นกินขาดจริงๆ เพราะร้านนี้ทอดเฟรนฟรายด์จนกรอบ ซึ่งแน่นอนว่าร้อนและอ้วนมาก เพื่อนๆสามารถลองจิ้มกับต้มยำซึ่งก็อร่อยไม่แพ้จิ้มกับซอสมะเขือเทศเลย และเมื่อเฟรนฟรายด์เย็นแล้วก็ยังกรอบแต่จะเริ่มออกแข็งหน่อยๆ ผมแนะนำว่ารีบทานก็ดีนะครับ แต่ว่าราคาออกจะโหดไปหน่อยถึง 80 บาท

ขอขอบคุณเพื่อนๆวงในทุกคนที่มาอ่านรีวิวร้านนี้ของผมนะครับ อย่าลืมแวะไปลองทานแล้วมาแชร์ประสบการณ์กันนะครับ ชอบรีวิวอย่าลืมกดไลค์นะครับ:)

